Բասկետ-հոլ (Կազան)

«Բասկետ-հոլ» (), փակ բազմաֆունկցիոնալ մարզասրահ Թաթարստանի մայրաքաղաք Կազանում, Ռուսաստանում բասկետբոլային առաջին պալատը։ «ՈՒՆԻԿՍ» բասկետբոլային ակումբի (Սուպերլիգա Ա) տնային ասպարեզն է, Կազանի 2013 թվականի Ունիվերսիադայի ամենակարևոր մարզակառույցներից մեկը։ Բացի այդ, «Բասկետ-հոլն» օգտագործվում է համերգներ, սեմինարներ և հանրային այլ միջոցառումներ անցկացնելու համար։

Պատմություն 
Հաշվի առնելով այն հանգամանքը, որ համալսարանական մարզամշակութային «ՈՒՆԻԿՍ» համալիրը չէր բավարարում բասկետբոլային «ՈՒՆԻԿՍ»-ի կարիքներին, ակումբի, քաղաքի և հանրապետության ղեկավարությունը որոշեց կառուցել մասնագիտացված մարզասրահ։ «Բասկետ-հոլը» նախագծվել է տեղի «Թաթինվեստգրաժդանպրոյեկտ» ինստիտուտի կողմից` օտարերկրյա ենթակապալառուների մասնակցությամբ։ Կառուցել է թուրքական «Օդաք» ընկերությունը։ 2002 թվականին շահագործման է հանձնվել Փոքր դահլիճը, իսկ 2003 թվականի օգոստոսին՝ Մեծ սրահը։ 2005 թվականին մարզասրահը ստացել է «Ռուսաստանի մարզական փառքի պատկերասրահ (ԳՐՈՍՍ) - Ռուսաստանի մարզական արդյունաբերություն» առաջին մրցանակը՝ «Ռուսաստանի լավագույն մարզական համալիր» անվանակարգում։

2004 թվականից «Բասկետ-հոլում» անցկացվում են բասկետբոլի, վոլեյբոլի, գեղարվեստական մարմնամարզության, ծանրամարտի, բադմինտոնի, համալիր մարտարվեստի, գոտիներով ըմբշամարտի և այլ մարզաձևերի միջազգային և համառուսաստանյան խոշոր մրցումներ (օրինակ, Եվրալիգայի «Չորսի եզրափակիչը»)։ 2011 թվականի ապրիլին «Բասկետ-հոլում» տեղի է ունեցել ծանրամարտի Եվրոպայի առաջնությունը, իսկ 2015 թվականին` ակրոբատիկ ռոքնռոլի աշխարհի ու Եվրոպայի առաջնությունները։

Համալիրում համերգներով հանդես են եկել «A-ha», «Դիփ Փարփլ», «ԴԴՏ» խմբերը, Պատրիսիա Կաասը, Նիկոլայ Բասկովը և հայտնի այլ խմբեր ու կատարողներ։ Այստեղ ավանդաբար անցկացվում են բերքի հանրապետական և քաղաքային տոները, տոնածառի հանդեսներ, դպրոցական վերջին զանգի արարողություններ, սթափության տոնը և այլն։

Նախքան «Սանկտ Պետերբուրգ» վոլեյբոլային պալատի հայտնվելը, «Բասկետ-հոլը» նաև վոլեյբոլի «Զենիթ» ակումբի (նախկին «Դինամո-Թաթտրանսգազ») տնային ասպարեզն էր։

Հետաքրքիր փաստեր 

 Համանման նախագծով ավելի ուշ մարզասրահներ են կառուցվել Կալինինգրադում («Յանտարնի» ՄՀ, 2009) և Կրասնոդարում («Բասկետ-հոլ» ՄՀ, 2011)։
 2011 թվականի հոկտեմբերին, ՈՒԼԵԲ Եվրալիգայի մեկնարկին «ՈՒՆԻԿՍ»-ի նախապատրաստվելու ընթացքում, մարզասրահում տեղադրվեցին Նատա-Ինֆո ընկերության արտադրած նոր տեսակողեր։ 16 մմ քայլով տեսակողը բաղկացած է 6 հատվածից, որոնցից յուրաքանչյուրն ունի 6400×640 մմ տեղեկատվական դաշտի չափ։ Սա համապատասխանում է ՖԻԲԱ-ի ընթացիկ տեխնիկական կանոնակարգի պահանջներին։
 Շենքի բոլոր կողերի վերին մասում տեղադրված են հսկայական նարնջագույն բասկետբոլային գնդակների տեսքով փոքր ճարտարապետական ձևեր։

Արտաքին հղումներ 

 Մարզասրահի էջը ՈՒՆԻԿՍ ԲԱ-ի կայքում
 Մարզասրահի էջը Ունիվերսիադա-2013-ի կայքում

Ծանոթագրություններ 

Կազանի մարզական կառույցներ
Ռուսաստանի բասկետբոլային դահլիճներ
2003 հիմնադրումներ Ռուսաստանում